Narva Linnavolikogu __.04.2021. a otsuse nr __ lisa 1

HARIDUS- JA TEADUSMINISTEERIUMI JA NARVA LINNA VAHELINE
HALDUSLEPING



Lähtudes Narva linnavolikogu ___.__________ 2021. a otsustest nr ____ ja soovist anda üle linna üldhariduskoolina tegutseva Narva Eesti Gümnaasiumi pidamine riigile ning 
Haridus- ja Teadusministeeriumi soovist võtta üle Narva Eesti Gümnaasiumi pidamine, 

sõlmivad

Haridus- ja Teadusministeerium, keda esindab seaduse alusel minister Liina Kersna ja 

Narva linn, keda esindab Narva linna põhimääruse alusel linnapea Katri Raik, (edaspidi ka pool või koos pooled) halduslepingu (edaspidi leping) alljärgnevas: 

I Üldsätted

1. Leping sõlmitakse põhikooli– ja gümnaasiumiseaduse § 81 lõike 4 alusel. Lepingu esemeks on määrata tegevused ja tingimused Narva Eesti Gümnaasiumi pidamise Narva linnalt riigile üleandmisel.

2. Käesoleva lepingu sõlmimisel juhindutakse Haridus- ja Teadusministeeriumi ning Narva linna 13.10. 2020.  a koostöökokkuleppest ja  Narva Linnavolikogu __.__.2021.a otsusest nr __“ Loa andmine halduslepingu sõlmimiseks ja linnavara tasuta võõrandamine“.

3. Narva Eesti Gümnaasiumi pidamine läheb üle Haridus- ja Teadusministeeriumile 01.09.2021. a.

4. Narva Eesti Gümnaasiumi esindajad on pärast riigile üleandmist Narva linnale koostööpartner, keda kaasatakse linna haridusvaldkonna küsimuste aruteludesse ning otsuste tegemistesse ja muudesse sellega seonduvatesse protsessidesse.

II Üleantava kooli ülesanded

5. Üleantava kooli ülesanded on sätestatud Narva Eesti Gümnaasiumi põhimääruses.

6. Kehtiv kooli põhimäärus kaotab seoses pidaja muutusega kehtivuse 31.08.2021 ning uus pidaja kehtestab uue põhimääruse, mis sätestab kooli ülesanded. 

III Õpilaste õpingute jätkamise tingimused ja kord

7. Narva Eesti Gümnaasiumi õpilased, kes koolipidamise üleandmise hetkel on Narva Eesti Gümnaasiumi õpilaste nimekirjas jätkavad pärast kooli pidamise üleandmist õpinguid õppekaval, mille järgi nad Narva Eesti Gümnaasiumisse õppima asusid.

8. Õpilaste vastuvõtmine pärast kooli pidamise üleandmist toimub Narva Eesti Gümnaasiumi uue põhimääruse ja kooli vastuvõtu korras sätestatu kohaselt. Kooli vastuvõtu korda võib muuta peale pidamise üleminekut põhikooli- ja gümnaasiumiseaduses sätestatud tingimustel ja etteteatamistähtaegu arvestades. 


IV Koolitöötajate töö jätkamise tingimused ja kord üleantavas koolis

9. Koolitöötajate töölepingud lähevad töölepingu seaduse § 112 kohaselt muutumatul kujul üle riigikoolile alates 01.09.2021. a. Koolipidaja muutus ei ole aluseks töölepingute erakorraliseks ülesütlemiseks. Uute töötajate värbamisel kaasab Narva linn uue pidaja esindaja konkursikomisjoni töösse peale lepingu sõlmimist nende töötajate puhul, kelle lepingud kehtivad ka peale pidamise üle minemist. 

V Kooli kasutuses oleva vara ja asjaajamise uuele kooli pidajale üleandmise tingimused, kord ja tähtaeg

10. Narva linn annab Narva Eesti Gümnaasiumi kasutuses olevad kinnistud (sh hooned, rajatised ja päraldised) tasuta ning tähtajatult Haridus- ja Teadusministeeriumi kasutusse hiljemalt alates  01.09.2021. a.

11. Narva linn võõrandab Kraavi tn 1 maa-ala detailplaneeringu kohase ning uue õppehoone ehitamiseks vajaliku uue moodustatava kinnistu tasuta Eesti Vabariigile hiljemalt 31.03.2022. a.

12. Haridus- ja Teadusministeerium võtab Narva linnalt koos kooli pidamisega üle projekti 2014-2020.1.04.17-0049 „Narva Eesti Gümnaasiumi ümberkorraldamisel tekkiva põhikooli õppehoone ehitamine ja sisustamine“, selle omafinantseeringu ning projekti elluviimisega seotud abikõlbmatute kulude katmise kohustused. Täpne korraldus lepitakse kokku täiendava projekti ülevõtmise või partnerluskokkuleppega.

13. Narva linn võõrandab tasuta ning Haridus- ja Teadusministeerium võtab vastu kogu Narva Eesti Gümnaasiumi omandis ja kasutuses oleva vara ja kaasneva asjaajamise: vallasvara (sh õppevahendid ning muud õppe- ja kasvatustegevuse läbiviimiseks vajalikud vahendid), kooli tegevust ja haldamist puudutavad lepingud (sh käsundus- ja töövõtulepingud), nõuded, arhiivi, andmebaaside ja infosüsteemide ligipääsud ja kasutusõigused ning kõik muud kooli puudutavad õigused ja kohustused ning nendega seotud dokumendid, v.a punktis 10 nimetatud kinnistud ja nendega kaasnevad lepingud, mille osas on eraldi kokku lepitud.

14. Haridus- ja Teadusministeerium määrab punktis 13 nimetatud varade inventuuriks komisjoni, kuhu kuuluvad Narva Eesti Gümnaasiumi, Narva linna ja Haridus- ja Teadusministeeriumi esindajad. Inventuur teostatakse 31.08.2021. a seisuga.

15. Üleandmise kohta koostatakse üleandmise-vastuvõtmise akt, millele kirjutavad alla Narva linna esindaja, Haridus- ja Teadusministeeriumi riigikoolide osakonna juhataja ja Narva Eesti Gümnaasiumi direktor hiljemalt 01.10.2021. a.

VII Kooli pidamise üleandmisega kaasnevate võimalike organisatsiooniliste ja eelarveliste küsimuste ning muude varalisi kohustusi ja õigusi käsitlevate küsimuste lahendamine

16. Narva linn kinnitab, et Narva Eesti Gümnaasiumi pidamise üleandmine ja muutmine põhikooliks ei mõjuta ülejäänud Narva linna koolivõrgu korrastamist ning ülejäänud tegevused viiakse ellu vastavalt haridus ja teadusministri 26.11.2015 määruse nr 50 „Põhikoolivõrgu korrastamine perioodil 2014–2020“ § 10 toodud tingimustele ja toetuse taotlemisel esitanud ümberkorraldamiskavale ja tingimustele.

17. Asjaajamise ja varade üleandmise hetkest võtab uus pidaja üle kooli varadega seotud ja sõlmitud lepingutega varasemalt võetud kohustused, arvestades punktis 10 nimetatud erisustega, ning teavitab lepingute poole muudatusest lepingupartnereid esimesel võimalusel. Kui uus pidaja soovib üleantavaid lepinguid muuta või lõpetada, kannab ta kõik sellega seonduvad kulud ise.

18. Kõik koolitöötajate töölepingutega seotud palgakulud ja muud kooli kulud arvestatakse kuni 31.08.2021. a. tekkepõhiselt senise pidaja eelarvest ja alates 01.09.2021. a. uue pidaja eelarvest. 

19. Narva linn tagab, et halduslepingu sõlmimise ja kooli pidamise üleandmise vahelisel ajal ei võeta koolile kohustusi, sh projektitegevuste ja lepingute näol, mis erinevad asutuse senise pidamisega seotud mahtudest või mis võiks tuua kaasa põhjendamatuid kulutusi uuele pidajale. 

20. Narva linn tagab, et kool on teinud kõik vajalikud ettevalmistused 2021/2022 õppeaasta käivitamiseks ja et koolil on pidamise üleandmise ajal olemas kõik seadustest tulenevad vajalikud ja ajakohased dokumendid.

21. Narva linn teavitab kooli pidamise üleandmisest ja sisulisest olemusest Narva Eesti Gümnaasiumi hoolekogu, töötajaid, õpilasi ja nende vanemaid kirjalikult linna otsuse ja sellega kaasneva seletuskirja edastamisega hiljemalt 01.07.2021. a.

22. Narva linn lõpetab Narva Eesti Gümnaasiumi arengukava ja hoolekogu tegevuse seisuga 31.08.2021. a.

23. Haridus- ja Teadusministeerium tunnistab kehtetuks Narva Eesti Gümnaasiumi koolitusloa seisuga 31.08.2021.


VIII Lepingu lõpetamine

24. Lepingu pooltel on õigus leping omavahelisel kirjalikul kokkuleppel igal ajal lõpetada.

25. Leping loetakse lõppenuks viimase üleandmise-vastuvõtmise toimingu teostamisega.



Haridus- ja Teadusministeerium	Narva linn


Liina Kersna	Katri Raik
minister	linnapea
